এ দিকে প্যারিসের ‘শার্লি হেরদো’ নামের কুখ্যাত ব্যঙ্গ সাময়িকী চরম উসকানিমূলক কয়েকটি কার্টুন ছাপিয়েছে রাসূলুল্লাহ সা:কে নিয়ে। এটা মার্কিন চলচ্চিত্রের বিরুদ্ধে বিশ্ব মুসলিমের চলমান বিক্ষোভের আগুনে ঘি ঢালার শামিল। ১৮ সেপ্টেম্বর আফগানিস্তানে আত্মঘাতী মহিলার বোমা হামলায় ১২ জন মারা যাওয়ার ভয়াবহ ঘটনার পরদিনই ইসলামবিরোধী কার্টুনগুলো প্রকাশিত হলো। দ্বিতীয় বৃহত্তম বিদ্রোহী গ্রুপ হেজবে ইসলামী বলেছে, সমালোচিত মার্কিন সিনেমাটির প্রতিবাদে এই হামলা। ফরাসি ম্যাগাজিন ‘শার্লি হেরদো’র সম্পাদক নিজেও কার্টুনিস্ট। তিনি ঔদ্ধত্য দেখিয়ে বলেছেন, যারা আঘাত পেতে চায়, তাদের আঘাত দিতেই কার্টুনগুলো আঁকা হয়েছে। রাজনৈতিক ও ধর্মীয় নেতৃবর্গ পরিস্থিতির অবনতি না ঘটাতে আহ্বান জানিয়েছেন। এমনকি ফ্রান্সের মতো কট্টর সেকুলার রাষ্ট্রের প্রধানমন্ত্রী জাঁ শার্ক আইরল্ট বলেছেন, কোনো বাড়াবাড়িই আমি সমর্থন করি না। ব্যঙ্গ সাময়িকীটি গত বছর ‘রাসূল মুহাম্মদ সম্পাদিত শরিয়া সংস্করণ’ বের করেছিল।